ഹൈഡ്രജന് ഫ്യുവല് സെല് ബസ്: തുടക്കം നെടുമ്ബാശേരിയില് നെടുമ്ബാശേരി: സംസ്ഥാനത്തെ ഹൈഡ്രജന് ഫ്യുവല് സെല് ബസ് സര്വീസ് പദ്ധതിയുടെ ആദ്യഘട്ടം നെടുമ്ബാശേരിയില് നിന്നാരംഭിക്കും. തിരുവനന്തപുരത്തേക്കായിരിക്കും പൈലറ്റ് സര്വീസ്. സംസ്ഥാന സര്ക്കാരിനുവേണ്ടി കെ.എസ്.ആര്.ടി.സിയുമായി ചേര്ന്ന് ഐ.ഒ.സിയുടെ നേതൃത്വത്തിലാണ് പദ്ധതി നടപ്പാക്കുന്നത്. നെടുമ്ബാശേരി വിമാനത്താവളത്തിലും തിരുവനന്തപുരത്തും യൂണിറ്റ് സ്ഥാപിക്കുന്നതിന് സ്ഥലം നല്കാന് ഐ.ഒ.സി സംസ്ഥാന സര്ക്കാരിനോട് ആവശ്യപ്പെട്ടിട്ടുണ്ട്. ഹൈഡ്രജന് ഇന്ധനമാക്കിയുള്ള കൂടുതല് വാഹനങ്ങള് നിരത്തിലിറക്കാനുള്ള പദ്ധതിയുടെ ആദ്യഘട്ടമായാണിത്. ആറ് മാസത്തിനകം പദ്ധതി തുടങ്ങാനാകുമെന്നാണ് പ്രതീക്ഷ. ഹൈഡ്രജന് ഫ്യുവല് സെല് വാഹനം വികസിപ്പിക്കുന്ന പൈലറ്റ് പദ്ധതിക്കുള്ള കേരളത്തിന്റെ അപേക്ഷയില് കേന്ദ്ര ഉപരിതല ഗതാഗത മന്ത്രാലയം അനുമതി നല്കിയിരുന്നു. ഇതിന് സംസ്ഥാന സര്ക്കാര് 10 കോടി രൂപ വകയിരുത്തിയിട്ടുണ്ട്. കേരളത്തിന്റെ പദ്ധതി എല്.എന്.ജി, വെള്ളം, ജൈവ മാലിന്യം എന്നിവയില് നിന്ന് ഹൈഡ്രജന് ഉത്പാദിപ്പിച്ച് പ്രത്യേക സംവിധാനത്തിലൂടെ സെല്ലില് നിറച്ച് വാഹനത്തില് ഘടിപ്പിക്കുന്നതാണ് കേരളത്തിന്റെ പദ്ധതി. ഗതാഗത വകുപ്പിന് കീഴിലെ ശ്രീചിത്ര തിരുനാള് കോളേജ് ഒഫ് എന്ജിനിയറിംഗും അനര്ട്ടും ചേര്ന്ന് തയ്യാറാക്കിയ പദ്ധതിയുടെ റിപ്പോര്ട്ട് വിദഗ്ദ്ധ സമിതി പരിശോധിച്ച ശേഷമാണ് കേന്ദ്രത്തിന് സമര്പ്പിച്ചത്. ഹൈഡ്രജന് ഫ്യുവല് സെല്ലില് പ്രവര്ത്തിപ്പിക്കുന്ന വാഹനങ്ങള്ക്ക് ഇന്ധനക്ഷമത കൂടുതലായിരിക്കും. അന്തരീക്ഷ മലിനീകരണം ഗണ്യമായി കുറയും. ട്രെയിന്, കപ്പല് തുടങ്ങിയവയ്ക്കും ഹൈഡ്രജന് സെല് കൂടുതല് പ്രയോജനം ചെയ്യും. നിലവില് കൊച്ചി ബി.പി.സി.എല്ലില് എല്.എന്.ജിയില് നിന്ന് ഹൈഡ്രജന് ഉത്പാദിപ്പിക്കുന്നുണ്ട്. മാലിന്യത്തില് നിന്ന് ഹൈഡ്രജന് ഉത്പാദിപ്പിക്കാവുന്ന സാങ്കേതിക വിദ്യ ഐ.ഒ.സിക്കുമുണ്ട്. ഇവയുടെ പങ്കാളിത്തവും കേരളം തേടിയിട്ടുണ്ട്.